b'\n_START_ARTICLE_\nKutsuge Cobra 11\n_START_SECTION_\nEsimesed kaks uurijat: Frank Stolte ja Ingo Fischer\n_START_PARAGRAPH_\nSarja kahes esimeses osas olid peategelasteks endine eri\xc3\xbcksuslane Frank Stolte, kes oli kiirteepolitseisse degradeeritud allumattuse t\xc3\xb5ttu. Teda kehastas Johannes Brandrup. Tema partner oli Ingo Fischer, keda kehastas Rainer Strecker. Sarja teises osas sai Fischer surma, kui \xc3\xbcritas kurjategijat kinni pidada ja viimane tulistas politseinikku pumpp\xc3\xbcssist rindu. Ingo Fischer suri m\xc3\xb5ne minuti p\xc3\xa4rast saabunud Franki k\xc3\xa4te vahel._NEWLINE_Stolte lahkus politseist p\xc3\xa4rast esimest hooaega (9. osa) ja tema lahkumise p\xc3\xb5hjust ei avaldatud enne tema tagasitulekut 20 aasta p\xc3\xa4rast 310. osas, kui ta andis end kiirteepolitseile \xc3\xbcles kuriteo eest, mida ta tegelikult ei olnud sooritanud. Selgus, et kuna ta ei soovinud kuritegude tagaj\xc3\xa4rgedega tegeleda, l\xc3\xa4ks ta \xc3\xbcle BKA f\xc3\xb6deraalpolitseisse, ning hiljem Delta Risk Groupi eraturvafirmasse, kus ta t\xc3\xb6\xc3\xb6tas mitmetes kriisialades \xe2\x80\x93 k\xc3\xb5ige \xc3\xa4sjasem oli Bosnia ja Hertsegoviinas maamiinide kahjutukstegemine, kus Mostaris \xc3\xbcks ta kolleeg aasta eest hukkus. Peale seda oli Frank olnud 14 kuud t\xc3\xb6\xc3\xb6tu ja v\xc3\xb5lgades. Uurimise k\xc3\xa4igus selgus, et asjaga oli seotud tema endine t\xc3\xb6\xc3\xb6andja. Frank langes kurjategijate k\xc3\xa4tte vangi, ning Semir ja Paul pidid ta p\xc3\xa4\xc3\xa4stma._NEWLINE_Rainer Strecker m\xc3\xa4ngis sarjas uuesti 23 aasta p\xc3\xa4rast 348. osas, kus ta aga ei kehastanud Ingot, vaid rongijuht Michael Kemperit, kelle Semir ja Paul pidid kohtusse toimetama.\n_START_SECTION_\nSemir Gerkan\n_START_PARAGRAPH_\nSemir Gerkan on sarjas olnud alates 3. osast. Ta liitus kiirteepolitseiga p\xc3\xa4rast Ingo Fischeri surma ja temast sai Stolte paarimees. Ta v\xc3\xb5tab juhtumeid alati \xc3\xa4\xc3\xa4rmiselt t\xc3\xb5siselt ja l\xc3\xa4heb oma nii kaugele kui vaja, et juhtum saaks lahendatud. M\xc3\xb5nes osas on ta v\xc3\xb5tnud puhkuse, et toibuda, kui ta paarimees juhtumi k\xc3\xa4igus hukkub v\xc3\xb5i t\xc3\xb6\xc3\xb6lt lahkub._NEWLINE_Sarnaselt tema osat\xc3\xa4itja Erdogan Atalayga on Semir t\xc3\xbcrgi juurtega. Semir kasvas \xc3\xbcles K\xc3\xb6lnis Kalki linnaosas ning noorena oli tihti seadusega pahuksis \xe2\x80\x93 13-aastaselt \xc3\xa4randas ta autosid ning saatis vangi ka \xc3\xbche hea s\xc3\xb5bra._NEWLINE_116. osas (8/16. hooaeg) abiellus ta b\xc3\xbcroo sekret\xc3\xa4r Andrea Sch\xc3\xa4feriga, ning neil s\xc3\xbcndis kaks t\xc3\xbctart. 223. osas (16./30. hooaeg) avastas Semir, et tal on ka t\xc3\xbctar Dana rohkem kui 11 aasta tagusest armuaf\xc3\xa4\xc3\xa4rist Nazaniga. 18./34. hooajal, kui Semir oli liiga palju t\xc3\xb6\xc3\xb6ga h\xc3\xb5ivatud ja v\xc3\xb5ttis liiga palju riske, tema suhe Andreaga halvenes, ning Andrea andis sisse lahutuse._NEWLINE_274. osas (19./36. hooaeg), kui Dana Br\xc3\xbcsselis inimkaubitsejate poolt r\xc3\xb6\xc3\xb6viti, l\xc3\xa4ks Semir Br\xc3\xbcsselisse teda p\xc3\xa4\xc3\xa4stma. Ka Dana ema ja kasuisa tulid Br\xc3\xbcsselisse, kuid tapeti kaubitsejate poolt. Sestpeale j\xc3\xa4i Dana Semiri hoole alla._NEWLINE_307. osas (21./40. hooaeg) otsustas Dana tulla kiirteepolitseisse praktikale, mida Semir algselt heaks ei kiitnud._NEWLINE_Alates 271. osast (19./36. hooaeg) on Semir uuesti suhtes Andreaga, 318. osas (22./42. hooaeg) nad abiellusid uuesti.\n_START_SECTION_\nAndre Fux\n_START_PARAGRAPH_\nSarja teises hooajas (10. osa) sai Stolte mantlip\xc3\xa4rijaks Andre Fux. Tal on must v\xc3\xb6\xc3\xb6 karates ja ta kasutas mitmes osas oma oskusi, kui pidi kurjategijaga l\xc3\xa4hiv\xc3\xb5itlusse astuma. Fux kadus sarjast p\xc3\xa4rast 47. osa (3./6. hooaeg), kui ta Mallorcal harpuunilasust haavata sai. Fux kukkus p\xc3\xa4rast haavatasaamist merre ja politseil j\xc3\xa4i ta surnukeha leidmata._NEWLINE_2013. aastal ilmus Andre ootamatult v\xc3\xa4lja 254. osas (18./34. hooaeg). Andre p\xc3\xa4\xc3\xa4stab Semiri ja ta t\xc3\xbctre elu ja kui Semir ta jaoskonda viib, v\xc3\xa4idab ta, et \xc3\xbcks kalur oli ta elu p\xc3\xa4\xc3\xa4stnud, kui meri ta randa uhtus. Seej\xc3\xa4rel v\xc3\xa4idab ta, et alustas uut elu Keskb\xc3\xbcroo salaagendina. Juurdluse k\xc3\xa4igus avastab Semir, et Andre on tegelikult pooli vahetanud ja Keskb\xc3\xbcroo asemel t\xc3\xb6\xc3\xb6tab ta kuritegeliku grupeeringu heaks. Osa l\xc3\xb5pus Andre sureb ja seekord l\xc3\xb5plikult.\n_START_SECTION_\nTom Kranich\n_START_PARAGRAPH_\nP\xc3\xa4rast Andre "surma" Mallorcal sai 48. osas (4./7. hooaeg) Semiri uueks paarimeheks Tom Kranich. Kranich oli sarjas mitu hooaega ja 97. osas (6./13. hooaeg) otsustas politseist lahkuda, kui ta rase naine hukkus autopommiplahvatuses, mis oli tegelikult m\xc3\xb5eldud Tomi tapmiseks._NEWLINE_P\xc3\xa4rast seda, kui Tomi asendaja Jan Richter politseist lahkus, otsis Semir 126. (9./17. hooaeg) osas oma vana paarimehe \xc3\xbcles. Nad olid pikka aega paarilised, kuni Tom 158. (11./21. hooaeg) osas \xc3\xbcritas \xc3\xbcksinda \xc3\xbcht naist kurjategijate k\xc3\xa4est p\xc3\xa4\xc3\xa4sta. Selle tulemusel lasid kurjategijad naise maha ja haavasid surmavalt Tomi. Tom Kranich suri m\xc3\xb5ni minut hiljem saabunud Semiri k\xc3\xa4te vahel.\n_START_SECTION_\nJan Richter\n_START_PARAGRAPH_\nP\xc3\xa4rast Tomi esimest lahkumist oli Semiril 12 partnerit (ka hilisem kohtuekspertiisi ekspert Hartmut Freund), kellest \xc3\xbckski talle ei sobinud. Jan Richter oli algselt \xc3\xa4sja politseikooli l\xc3\xb5petanud ja t\xc3\xb6\xc3\xb6tas varguste osakonnas. Ta kohtus Semiriga 98. osas (7./14. hooaeg) \xc3\xbche juhtumi uurimisel, ning p\xc3\xa4rast juhtumi lahendamist tuli \xc3\xbcle kiirteepolitseisse. Jan oli Semiri isamees, kui viimane 116. osas (8./16. hooaeg) Andreaga abiellus._NEWLINE_Jan lahkus kiirteepolitseist p\xc3\xa4rast 125. osa (8./16. hooaeg), selle p\xc3\xb5hjust pole selgitatud.\n_START_SECTION_\nChris Ritter\n_START_PARAGRAPH_\nChris Ritter oli algselt politsei salaagent, aga ta liitus kiirteepolitseiga p\xc3\xa4rast Kranichi hukkumist 158. osas (11./21. hooaeg). Chris eelistas tegutseda omapead, mis p\xc3\xb5hjustas alguses probleeme suhetes Semiriga. Ritter hukkus 179. osas (12./23. hooaeg) maffiabossi Sander Kalvuse k\xc3\xa4e l\xc3\xa4bi ja p\xc3\xa4rast Ritteri surma, j\xc3\xa4litas Semir Kalvust mitu kuud.\n_START_SECTION_\nBen J\xc3\xa4ger\n_START_PARAGRAPH_\nP\xc3\xa4rast Chrisi surma sai 180. osas (13./24. hooaeg) Semiri paarimeheks Ben J\xc3\xa4ger. J\xc3\xa4ger oli noor, m\xc3\xa4ssumeelne ja ambitsioonikas politseinik, kes k\xc3\xa4itus sageli Semiri vastandina. J\xc3\xa4gerist sai Semiri paarimees, kui Semir oli Kalvuse kohtuprotsessi peamist tunnistajat Berliini toimetamas. Semir oli alguses Beni umbusaldav, aga hiljem said neist head s\xc3\xb5brad. Politseit\xc3\xb6\xc3\xb6 k\xc3\xb5rvalt on Ben muusik, tal on b\xc3\xa4nd "The Backseats"._NEWLINE_260. osas (18./34. hooaeg) lahkus Ben politseist, et USAs muusikuna l\xc3\xa4bi l\xc3\xbc\xc3\xbca. Teine asjaolu, mis ajendas Beni politseist lahkuma oli olukord, kus ta oli Semiri elu p\xc3\xa4\xc3\xa4stmiseks sunnitud oma pruuti tulistama. Pruut sai raskelt haavata, aga j\xc3\xa4i ellu. P\xc3\xa4rast seda vandus Ben, et ta ei soovi enam iial sattuda olukorda, kus peab sellise otsuse langetama. Osa l\xc3\xb5pus esinebki Ben koos oma b\xc3\xa4ndiga Hollywoodis lauluga "This Time" (mille p\xc3\xa4riselus kirjutas ja laskis j\xc3\xa4rgmisel aastal singlina v\xc3\xa4lja tema kehastaja Tom Beck)._NEWLINE_Beni lahkumise t\xc3\xb5ttu v\xc3\xb5ttis Semir l\xc3\xbchikeseks perioodiks end t\xc3\xb6\xc3\xb6lt vabaks, et toime tulla kahe raske l\xc3\xb6\xc3\xb6giga: Ben lahkus politseist ja ta abikaasa Andrea andis sisse lahutuse.\n_START_SECTION_\nAlex Brandt\n_START_PARAGRAPH_\nPeale Ben J\xc3\xa4geri lahkumist politseist sai Semiri uueks partneriks Alex Brandt. Alex oli saanud just vanglast v\xc3\xa4lja, kus ta oli istunud 2 aastat, sest ta lavastati nii professionaalselt s\xc3\xbc\xc3\xbcdi. Ta oli ka enne vangi minekut politseinik olnud. Kui ta polnud v\xc3\xa4ljas olnud isegi mitte 24 h arreteeriti ta j\xc3\xa4lle, kuid seekord ei juhtunud midagi halba. Samas osas vahistati ka Semir ning nad m\xc3\xb5lemad pandi vangi sellep\xc3\xa4rast, et nad olid aidanud Alexi s\xc3\xb5bral p\xc3\xb5geneda, kes samuti oli tegelikult s\xc3\xbc\xc3\xbcdi lavastatud._NEWLINE_291. osas (20./38. hooaja l\xc3\xb5puosas) kohtus Alex oma isa Frank Rickertiga. 30 aasta eest oli Frank, toona GSG-9 eriv\xc3\xa4elane, koos partneriga v\xc3\xb5tnud endale 5 miljonit Saksa marka narkokartelli raha ja terve selle aja end v\xc3\xb5imude eest varjanud. Kui Frank tapeti, lahkus Alex politseist. Peale Semiriga h\xc3\xbcvastij\xc3\xa4tmist s\xc3\xb5itis ta oma Triumphi mootorrattaga \xc3\xa4ra P\xc3\xb5hja-Rein-Vestfaalist, kavatsedes minna Brasiiliasse oma ema otsima.\n_START_SECTION_\nPaul Renner\n_START_PARAGRAPH_\n292. osas (21./39. hooaeg) sai Semiri paarimeheks Paul Renner. Semir ja Paul kohtusid esimest korda 7. aprillil 1996, kui Semir p\xc3\xa4\xc3\xa4stis toona noore Pauli, kes aitas tal kinni v\xc3\xb5tta kaks kurjategijat. 20 aastat hiljem kohtus Paul Semiriga uuesti, olles \xc3\xa4sja \xc3\xbcle toodud kiirteepolitseisse, \xc3\xbche juhtumi k\xc3\xa4igus. Paulile meeldib tegeleda veespordiga._NEWLINE_Enne Pauli rolli m\xc3\xa4ngis Daniel Roesner sarjas kahes osas \xe2\x80\x93 214. ja 226. osas, kehastades noort politseinikku Andreas "Tacho" Tachinskit._NEWLINE_M\xc3\xa4rtsis 2019 teatas Daniel Roesner, et lahkub sarjast peale 46. hooaega, mis j\xc3\xb5uab eetrisse s\xc3\xbcgisel 2019. Pauli hakkab asendama Semiri jaoks esimene p\xc3\xbcsiv naispartner, kelle rolli t\xc3\xa4idab Pia Stutzenstein.\n_START_SECTION_\nTeised politseinikud\n_START_PARAGRAPH_\nEsimesel hooajal oli Cobra 11 meeskonna abilisteks neli patrullpolitseinikku \xe2\x80\x93 Thomas Rieder (1.-4. osa), Anja Heckendorn (1.-8. osa), Marcus Bodmar (1. ja 5.-9. osa) ja Jochen Seyfert (2.-9. osa)._NEWLINE_10. osas (2. hooaeg) said Cobra 11 abilisteks Horst "Hotte" Herzberger ja Manfred Maier-Hofer. Manfred lahkus peale 15. osa, 16. osas (2./3. hooaeg) sai Hotte uueks paarimeheks Dieter Bonrath, kellest sai ka tema parim s\xc3\xb5ber. 3./5. hooajal sai Bonrath endale Porsche patrullautoks._NEWLINE_223. osas (16./30. hooaeg) otsustas Hotte peale 43 aastat politseis pensionile minna, kuid tahtis enne veel viimase juhtumi lahendada. Kinnipidamisel aga t\xc3\xb5ukas ta Beni kurjategija automaadi toru eest \xc3\xa4ra, kuid sai ise pihta ja suri m\xc3\xb5ni minut hiljem Bonrathi, Semiri, Beni ja Kimi juuresolekul._NEWLINE_219. osas (15./29. hooaeg) liitus kiirteepolitseiga Jennifer "Jenny" Dorn. Peale Hotte surma sai ta Bonrathi uueks paariliseks. Algselt ei saanud Bonrath ja Jenny h\xc3\xa4sti hakkama Jenny noorusuljuse t\xc3\xb5ttu ning Bonrath otsustas \xc3\xbcksi patrulli minna, kuid hiljem nende l\xc3\xa4bisaamine paranes. Jenny on vahel ka Semiri asendanud._NEWLINE_276. osas (19./37. hooaeg) t\xc3\xa4histas Cobra 11 meeskond Bonrathi 40. t\xc3\xb6\xc3\xb6aastat, kuid samas osas hiljem Bonrath hukkus, kui ta p\xc3\xa4\xc3\xa4stis Jenny elu. Peale seda oli Jenny sunnitud ajutiselt minema teraapiale, kuid ta paranes ja tuli politseisse tagasi._NEWLINE_21./40. hooaja l\xc3\xb5pus tekkis Jennyl suhe Pauliga, kuid enne, kui see sai t\xc3\xb5sisemaks muutuda, l\xc3\xa4ks Jenny 320. osas (22./42. hooaeg) USAsse politsei profileerimiskoolitusele, ning tuli tagasi m\xc3\xb5ne kuu p\xc3\xa4rast 329. osas, kus ta teatas, et ta sai t\xc3\xb6\xc3\xb6pakkumise FBIs, ning lahkus kiirteepolitseist. Jenny teeb tagasituleku aasta p\xc3\xa4rast 337. osas, kui FBI s\xc3\xbc\xc3\xbcdistas teda ungari miljonip\xc3\xa4rija David Bartoki r\xc3\xb6\xc3\xb6vis osalemises, mispeale ta l\xc3\xa4ks Budapesti, et oma s\xc3\xbc\xc3\xbctust t\xc3\xb5estada. Semir ja Paul tulid talle Budapesti appi. Hiljem tuli Jenny kiirteepolitseisse tagasi._NEWLINE_300. osas (21./41. hooaeg) liitus kiirteepolitseiga Finn Bartels._NEWLINE_307. osas tuli Semiri t\xc3\xbctar Dana kiirteepolitseisse praktikale, 338. osas (23./44. hooaeg) l\xc3\xb5petas ta politseikooli ja alates 349. osast (23./45. hooaeg) t\xc3\xb6\xc3\xb6tab kiirteepolitseis.\n_START_SECTION_\n\xc3\x9clemused\n_START_PARAGRAPH_\nEsimeseks \xc3\xbclemuseks 1. ja 2. hooajal oli Katarina Lamprecht. Lamprecht lahkus peale 15. osa._NEWLINE_16. osas (2./3. hooaeg) sai Cobra 11 uueks \xc3\xbclemuseks Anna Engelhardt. Engelhardt oli Cobra 11 \xc3\xbclemuseks kuni 185. osani (13./24. hooaeg), kui ta avastas, et tema hea s\xc3\xb5ber oli narkokartelli topeltagent politseis, mispeale andis ta sisse lahkumisavalduse._NEWLINE_Engelhardt tuli tagasi 292. osas, kui ta isiklikult tuli Semiri \xc3\xb5nnitlema Semiri 20. t\xc3\xb6\xc3\xb6aasta puhul kiirteepolitseis. Selgus, et Engelhardt oli korraldanud Pauli \xc3\xbcletoomise kiirteepolitseisse Semiri partneriks. Engelhardt tuli veelkord tagasi 299. osas (21./40. hooaeg), kui Semir ja Paul aitasid tal ps\xc3\xbchhiaatriahaiglast p\xc3\xb5geneda._NEWLINE_190. osas (13./25. hooaeg) sai Cobra 11 \xc3\xbclemuseks Kim Kr\xc3\xbcger.\n_START_SECTION_\nSekret\xc3\xa4rid\n_START_PARAGRAPH_\nEsimene sekret\xc3\xa4r oli 2. hooajal Regina Christmann. Peale Lamprechti lahkumist 15. osas lahkus ka Regina._NEWLINE_16. osas (2./3. hooaeg) sai sekret\xc3\xa4riks Andrea Sch\xc3\xa4fer. Andreal tekkis varsti suhe Semiriga, kuid veidi hiljem l\xc3\xa4ksid nad lahku. See kordus veel paar korda, kuni 6./12. hooajal otsustasid Andrea ja Semir suhtesse t\xc3\xb5sisemalt p\xc3\xbchenduda. 116. osas (8./16. hooaeg) Andrea ja Semir abiellusid. 144. osas s\xc3\xbcndis nende esimene t\xc3\xbctar Ayda. Peale Ayda s\xc3\xbcndi lahkus Andrea t\xc3\xb6\xc3\xb6lt, et laste eest hoolitseda. Hiljem l\xc3\xa4ks Andrea aga t\xc3\xb6\xc3\xb6le prokuratuuri. 204. osas (14./27. hooaeg) s\xc3\xbcndis Andrea ja Semiri teine t\xc3\xbctar Lily. Andrea suhe Semiriga halvenes 18./34. hooajal, kui Semir oli t\xc3\xb6\xc3\xb6ga liiga palju h\xc3\xb5ivatud ja v\xc3\xb5ttis liiga palju riske, mispeale Andrea andis sisse lahutuse. Alates 271. osas (19./36. hooaeg) olid Andrea ja Semir aga uuesti suhtes. 318. osas (22./42. hooaeg) abiellusid nad uuesti._NEWLINE_Peale Andrea lahkumist sai 144. osas uueks sekret\xc3\xa4riks Petra Schubert, kui ta p\xc3\xb5genes kiirteele kurjategijate eest, ning Tom ja Semir p\xc3\xa4\xc3\xa4stsid ta. 158. osas (11./21. hooaeg) oli Petral tekkinud suhe Tomiga. Kui aga Tom samas osas tapeti, ei suutnud Petra enam m\xc3\xa4lestuste t\xc3\xb5ttu kiirteepolitseis j\xc3\xa4tkata ja lahkus t\xc3\xb6\xc3\xb6lt._NEWLINE_159. osas sai uueks sekret\xc3\xa4riks Susanne K\xc3\xb6nig. 278. osas (19./37. hooaeg) j\xc3\xa4i Susanne rasedaks suhtest tulet\xc3\xb5rjuja Tommy Gernhardtiga, kes aga osutus kurjategijaks ning osa l\xc3\xb5pus vahistati. Laps s\xc3\xbcndis 292. osas (21./39. hooaeg) ja sai nimeks Friedrich. 46.hooajas saab Friedrichi isa ehk Susanne endine elukaaslane vanglast v\xc3\xa4lja ning osa l\xc3\xb5pus lahkub Susanne koos temaga kiirtee politseist.\n_START_SECTION_\nKaskad\xc3\xb6\xc3\xb6ritrikid\n_START_PARAGRAPH_\nSeriaali \xc3\xbcheks tunnuseks on v\xc3\xa4ga h\xc3\xa4sti sooritatud kaskad\xc3\xb6\xc3\xb6ritrikid, mida n\xc3\xa4idatakse igas osas mitme auto h\xc3\xa4vimise stseenides. _NEWLINE_Pea igal osal on \xc3\xa4ratuntav struktuur, v\xc3\xa4hemalt \xc3\xbche ulja j\xc3\xa4lituse ja osa alguses toimuva peamise s\xc3\xbcndmusega (n\xc3\xa4iteks suur avarii kiirteel). Kaskad\xc3\xb6\xc3\xb6ritrikid on tihti nii vaatem\xc3\xa4ngulised, et sobiksid omaette m\xc3\xa4ngufilmi, kus autod l\xc3\xa4bi \xc3\xb5hu lennates lausa v\xc3\xb5imatutesse k\xc3\xb5rgustesse t\xc3\xb5usevad.\n_START_SECTION_\nV\xc3\xb5ttepaigad\n_START_PARAGRAPH_\nAastatel 1996\xe2\x80\x931998 (1\xe2\x80\x932./4. hooaeg), kui sarja tootsid Action Concept ja Polyphon Film- und Fernsehgesellschaft mbH korraga, toimusid v\xc3\xb5tted Berliinis ja linna l\xc3\xa4histel Brandenburgi liidumaal, peamiselt Dreilindenis kunagise Checkpoint Bravo l\xc3\xa4hedal kiirtee A115 (Berliinis tuntud kui AVUS) t\xc3\xbchjal l\xc3\xb5igul, millel paiknes vana, 1969. aastal suletud piiripunkt. Filmiti ka Berliini loodeosas kiirteel A111, mahaj\xc3\xa4etud peatuspaiga Stolper Heide juures._NEWLINE_Kui aga 1998. aastal hakkas sarja tootma ainult Action Concept, koliti \xc3\xbcle firma peakorterisse K\xc3\xb6lnist l\xc3\xb5unas asuvasse H\xc3\xbcrthi. Praegu toimuvadki v\xc3\xb5tted enamasti K\xc3\xb6lni ja D\xc3\xbcsseldorfi \xc3\xbcmbruses.'